ભેંસાણના સરપંચ ભુપતભાઇ ભાયાણીએ જણાવ્યું હતું કે રાજય સરકાર દ્વારા લોક સહયોગ અને સંસ્થાઓની ભાગીદારીથી જળ સંશય અભિયાન શરૂ થવા જઇ રહયું છે તેમાં ભેંસાણ તાલુકામાં સારામાં સારી કામગીરી થાય તે માટે લોક જાગૃત્તિ હાથ ધરવામાં આવી છે. ભેંસાણનો ભૌગોલિક વિસ્તાર ઉંધી રકાબી આકારનો હોય વરસાદનું પાણી ભેંસાણમાંથી બહાર નિકળી જાય છે એટલે ભેંસાણમાં પાણીની સમસ્યા ખાસ કરીને ઉનાળામાં વધારે રહેતી હોય છે. આ સમસ્યાના કાયમી નિરાકરણ માટે વરસાદી પાણીનો સંગ્રહ એક માત્ર ઉપાય હોય રાજય સરકારનું આ અભિયાન ભેંસાણ માટે આર્શીવાદ સમાન બની રહેશે. બીજી તરફ ભેંસાણ તાલુકો મુખ્યમંત્રી વિજયભાઇ રૂપાણીના વતનનો તાલુકો હોય મુખ્યમંત્રીશ્રીએ તેમના વતનના ગામ ચણાકામાં પણ તાજેતરમાં જળ અભિયાનમાં સૌને જોડાવા અપીલ કરી હતી. આ અપીલને પણ ભેંસાણના ગ્રામજનોએ વધાવી લઇ પોત પોતાની રીતે સ્વયંભુ જળ અભીયાનમાં સહયોગ આપી રહયા છે.